**Inštrukcie k podpore vašimi 1,0% / 2% / 3% z dane**

Ak ste zamestnanec, ktorému ročné zúčtovanie dane spracováva zamestnávateľ a rozhodnete sa venovať svoje 2% nám, najskôr vám musí zamestnávateľ vystaviť *Potvrdenie* o zaplatení danez príjmov zo závislej činnosti. Na základe tohto tlačiva potom vyplníte *Vyhlásenie* o poukázaní sumy do výšky 2 % zaplatenej dane. Obidve tlačivá za vás odovzdá na vašom daňovom úrade buď váš zamestnávateľ alebo vy.

**Termín ich odovzdania na daňový úrad je do 1. mája príslušného roka**

Ak ste zamestnanec alebo fyzická osoba, ktorá si sama podáva daňové priznanie a rozhodnete sa venovať nám svoje 2%, označíte túto skutočnosť priamo v daňovom priznaní. **Musíte to urobiť do 31. marca.**

Ak ste právnická osoba, môžete nám venovať 2% z daní iba v tom prípade, ak do termínu odovzdania daňového priznania venujete buď nám alebo inej verejnoprospešnej organizácii dar vo výške 0,5% z daní. Pozor – dar treba mať potvrdený darovacou zmluvou. Ak sa ňou neviete preukázať, môžete byť

sankcionovaní. Ak ste nevenovali žiadnej organizácii takýto dar, potom nám môžete venovať iba 1% z daní. Treba to označiť priamo v daňovom priznaní. **Toto sa musí uskutočniť do 31. marca** (platí, ak ste si nepredĺžili termín na podanie daňového priznania; v opačnom prípade poukazujete vaše % z daní v tomto predĺženom termíne).

**3%** z dane nám môžete poukázať, ak ste pre našu (alebo akúkoľvek inú organizáciu) odpracovali viac ako 40 hodín dobrovoľníckej práce. V takom prípade musíte k daňovému priznaniu doložiť potvrdenie, ktoré vám vystaví príslušná organizácia.

**!!!POZOR!!!**

Daňový úrad poukáže vaše 2% z dane len vtedy, ak budete mať uhradenú celú daň! Musíte mať uhradený každý cent, inak DÚ vaše 2% neodošle.

Príklad:

1. Vypočítajú vám **nedoplatok** dane napríklad len 0,05 €. Zo zákona nie je vašou povinnosťou zaplatiť ho, nikto vás za to nebude stíhať, ale ak ho nezaplatíte, vaše 2% z dane si nechá štát.

2. Vypočítajú vám **daň** napr. 300,02 € a vy zaplatíte len 300 €, vznikne vám **nedoplatok** 0,02€, za ktorý vás nebudú stíhať, ale vaše 2% si nechá štát.

**Údaje potrebné na poukázanie 2% pre Senior Garden:**

Obchodné meno (Názov): SENIOR GARDEN n. o.   
Právna forma: Nezisková organizácia   
IČO/SID: 45733082   
Sídlo: 93531 Horná Seč, Kostolná 81/51